Bornholms Kunstrunde 2019 - B2B Bornholm
Forside Styrk samarbejdet med tematurisme
Bornholms Kunstrunde 2019
Byd indenfor til samtaler og salg
Vil du være med? Inviter bornholmere og øens gæster på rundtur i kunsten
Bornholms Kunstrunde finder i 2019 sted for 4. gang i Kristi himmelfartsferien.
I dagene 30. maj – 2. juni 2019 åbnes dørene til det store varierede kunstunivers som lever og ånder på Bornholm.
Kunstrunden er fire dage med åbent hus hos kunstnere, kunsthåndværkere, gallerier og udstillingssteder.
Det er gratis for gæsterne at besøge de mange steder, dog kan museer og udstillingssteder have sædvanlige entrepriser. Gæsterne arrangerer selv deres tur rundt i Kunsten.
Kunstrundeudstillingen på Gudhjem Museum afsløres den 26. maj kl. 13.00 ved en ferniseringen hvor kunstnere, kunsthåndværkere og indbudte gæster kan møde hinanden. Fra kl. 14 – 17 er ferniseringen åben for publikum. Der er gratis adgang på dagen.
Kunstrundeudstillingen på Gudhjem Museum varer indtil den 16. juni.
Daglig åbningstid under Kunstrunden er kl. 10 – 17. Alle andre dage kl. 13 – 17.
Der er gratis adgang den 26. maj, alle andre dage er der normal entré på kr. 50,00.
Til udstillingen kan hver deltager indlevere ét værk. Alle værker fotograferes på forånd af en professionel fotograf til kunstrundekortet, ligesom billederne sammen med kunstnerens navn, vises på en skærm på museet i hele udstillingsperioden.
Udstillingen er en salgsudstilling hvor Gudhjem Museum modtager 30% i kommision for solgte værker. Pakning og evt. forsendelse sker efter aftale mod ekstra betaling (køber).
Indlevering af værker kan ske mandag d. 20/5 mellem kl. 10-18 og tirsdag d. 21/5 mellem kl. 11-12.
Afhentning af værker kan ske søndag den 16/6 kl. 17 – 19 og mandag den 17/6 kl. 10 – 18.
Som deltager modtager du under Kunstrunden gæster i dit værksted, galleri, udsalgssted eller udstillingssted.
Åbningstiden er fra. kl. 11 – 16 alle fire dage. Det er ikke muligt at afkorte åbningstiden, men den må meget gerne være længere.
Som deltager i Kunstrunden betaler man et deltagerbidrag på kr. 1.000,00 + moms, i alt kr. 1.250,00.
Vi har valgt at sætte deltagergebyret op, men herunder ser du alt hvad du får for pengene:
Optagelse på Kunstrundens hjemmeside, der er aktiv hele året.
Hver deltager har sin egen profilside med billede, cv og kontaktinformation som kan ændres i løbet af året.
Visning med billede af dit værk på Kunstrundekortet som gæsterne benytter til at finde rundt.
Kunstrundekortet trykkes i 10.000 eksemplarer og uddeles fra turistinformationerne hele året.
Kunstrundekortet husstandsomdeles på Bornholm som et indstik i Rytterknægten før Kunstrunden.
Deltagelse med ét værk i Kunstrundeudstillingen på Gudhjem Museum med en samlet udstillingsperiode fra 26. maj – 16. juni.
Professionelt foto af det værk som du deltager med i udstillingen. Mulighed for at få lavet portrætfoto til kun kr. 250,00 ekstra. NYHED
Visning af dit værk på museets tv-skærm i hele udstillingsperioden.
Deltagelse ved lukket fernisering af Kunstrundeudstillingen den 26. maj.
Mulighed for deltagelse i "Mød kunstneren arrangementer" på Gudhjem Museum. NYHED
Trykt markedsføringsmateriale til eget brug (kunstrundekort, plakater, deltagerskilt)
Mulighed for salg af kunst til vinderen af Kunstrundelotteriet (læs mere nedenfor). NYHED
Markedsføring af Kunstrunden via internet og i pressen.
Vi ønsker at alle deltagende kunstnere modtager rigtig mange besøg under Kunstrunden.
Derfor indføres i 2019 et lotteri hvor gæsterne kan bruge deres kunstrundekort som et lodseddel ved at samle en mærkat hvert sted de besøger.
En lodseddel er gyldig når den har seks mærkater og er indleveret i en af Bornholms syv turistinformationer.
Gæster må gerne udfylde flere lodsedler hvis de besøger flere end seks deltagende kunstnere.
Præmierne består af ni gavekort á kr. 1.000. Et gavekort skal benyttes hos den samme kunstner. Hovedpræmien på kr. 5.000,00 består af fem gavekort.
Møde Kunstneren arrangementer
I dagene 5. – 10. juni kan man som deltager melde sig til "Mød kunstneren" på Gudhjem Museum. Her kan man på udstillingen møder gæsterne og fortælle om sit værk og virke.
Gå flere sammen
Det er muligt at gå flere deltagere sammen på én adresse, men egen profilside og deltagelse i udstillingen forudsætter betaling af eget deltagerbidrag.
Destination Bornholm forsøger gerne at formidle ønsker om at benytte fælles udstillingssted.
Kunstrunden er Bornholms måde at sætte fokus på den tradition for levende kunst som altid har kunnet findes og opleves på Bornholm"
Efter Kunstrunden udsendes der som sædvanligt et kort spørgeskema om forløbet hos den enkelte deltager. Der er kun 2 spørgsmål som man skal svare på, det drejer sig om antallet af besøg hos dig, og din omsætning under Kunstrunden, resten af spørgsmålene er frivillige.
Svarene hjælper os med at forbedre Kunstrunden og med at måle betydningen af Kunstrunden for Bornholm, så vi bedre kan søge støtte i fonde og hos BRK.
Ønsker du at deltage i Kunstrunden kan tilmelding ske til peter@bornholm.info. Hvis du har deltaget før må du meget gerne oplyse dit deltagernummer. Dit deltagernummer finder du på www.bornholmskunstrunde.dk.
Deltager du for første gang bedes du udfylde skemaet som findes på dette link.
Tilmeldingsfristen er 25. januar, hvorefter der sendes en faktura.
Der udsendes løbende ny information til alle som er tilmeldt. Det er også muligt at skrive direkte til peter@bornholm.info med spørgsmål.
Det er Destination Bornholms store ønske at så mange som muligt deltager i Kunstrunden, og du er derfor meget velkommen til at sprede budskabet ved at dele denne side med andre som kunne være interesserede.